McFlurry

McFlurry ir saldējumu deserta zīmols, ko gatavo un pārdod ASV bāzētā starptautiskā ātrās ēdināšanas tīkla McDonald's restorānos. To pasniedz glāzītē, kurā ir iejauktas papildu sastāvdaļas, piemēram, konfekšu vai cepumu gabaliņi un saldas piedevu mērces. Desertu 1995. gadā izveidoja McDonald's Kanādas franšīzes ņēmējs Rons Maklīlans, bet 1997. gadā to ieviesa Amerikas Savienotajās Valstīs.

 Vēsture 
McFlurry radās 1995. gadā Ņūbransvikas provinces pilsētā Batērstā. To izveidoja Kanādas McDonald's franšīzes ņēmējs Rons Maklīlans. Pirmo McFlurry ar Oreo cepumu garšu pārdeva 1995. gada 7. jūnijā. Pēc deserta panākumiem Batērstā McDonald's sāka piedāvāt to vairākos Toronto restorānos. 1997. gadā atsevišķos ASV štatos izmēģināja McFlurry pārdošanu. 1998. gada martā deserts jau bija pieejams visos ASV un Kanādas restorānos, kopš tā laika pakāpeniski sākās tā pārdošana arī citās valstīs.

Līdz 2006. gada septembrim McFlurry pasniedza ar vāku, kurā bija pietiekami liels caurums, lai tajā varētu iesprūst dažu dzīvnieku galvas. Apvienotajā Karalistē notika protesta akcijas ar mērķi aizsargāt Eiropas ežus. To rezultātā izdevās panākt vāciņa formas maiņu. Pēc "nozīmīgas izpētes un dizaina testēšanas" uzņēmums atrisināja šo problēmu, samazinot vāciņa izmēru, lai novērstu dzīvnieka galvas iekļūšanu tajā. 2019. gada septembrī Apvienotās Karalistes McDonald's restorānos pārtrauca McFlurry vāciņu izmantošanu, tādējādi cenšoties samazināt vienreizlietojamās plastmasas ekspluatāciju. Tomēr dažās citās valstīs McFlurry joprojām pieejami ar vecā tipa apaļiem vāciņiem.

McFlurry redzams seriāla 30 Rock 3. sezonas 11. sērijā. Lai gan sākotnēji daži komentētāji interpretēja šī deserta izcelšanu epizodē kā "nežēlīgu produktu izvietošanu", vēlāk tika ziņots, ka McDonald's nemaksāja par tā parādīšanu. Seriāla producenti pat bažījās, ka McDonald's varētu viņus iesūdzēt tiesā par produkta parādīšanu bez atļaujas.

 Pagatavošana 
McFlurry sastāv no putukrējuma un mīksta McDonald's vaniļas garšas saldējuma. To pasniedz tasītē, kurā saldējumam pievieno dažādu konfekšu vai cepumu gabaliņus un pēc tam sajauc tos ar speciālās karotes palīdzību. McFlurry garšas atšķiras atkarībā no tirgus. Regulāri tiek ieviestas jaunas garšas.

McFlurry saldējums ir tāds pats, kādu McDonald's izmanto saviem radziņiem un McSundae. Saldējumu gatavo no ultrasterilizētā piena, kuru papildina ar metilcelulozi. CNBC ziņoja, ka no 2016. gada beigām McDonald's pakāpeniski sāka atteikties no mākslīgajām aromatizētājām savā vaniļas saldējumā, tādā veidā cenšoties atgūt vairāk nekā 500 miljonus klientu apmeklējumu, ko uzņēmums bija zaudējis kopš 2012. gada.

 Kritika 
Neskatoties uz to, ka McFlurry dēvē par "ātri pagatavojamu nekaitīgu želejveida saldējuma maisījumu, ko daži recenzenti varētu uzskatīt par tuvāku putrai, nevis piena produktam", Vills Fultons un Keta Tompsone no Thrillist mājaslapas raksturoja M&M’s garšas saldējumu kā "lēto līdzņemšanas jautrības iemiesojumu", ierindojot to to sava 13 labāko ātrās ēdināšanas restorānu desertu saraksta beigās. Dens Maierss no The Daily Meal iekļāva Oreo garšas McFlurry savā 10 labāko ātrās ēdināšanas desertu sarakstā, rakstot, ka "būtu grūti sastapt kādu, kas nav šī saldā našķa cienītājs".

 Atsauces 

 Ārējās saites 

Kategorija:McDonald's
Kategorija:Saldējums